
Her finner du en mengde gode råd og gullkorn i situasjoner der du møter motstand, står ved veiskiller og gjør viktige og utfordrende valg gjennom karrieren. Boken er underholdende, lettlest, og inspirerende, der forfatteren byr på seg selv.

Trond Skjellerud,
CEO Pearl Group

Forfatterens liv og karriere sammen med det faglige innholdet er godt komponert, og gjør boken levende, spennende og lærerik. Rådene og oppskriftene i boken er mange, konkrete og nyttige.

En bok jeg anbefaler for alle krigere i næringslivet.

Sverre Holger Jensen
People & Culture Director, Lyreco Norge

Se, smil, nikk og et «hei». Jeg ser deg, du ser meg.

Innledning

Hva er det som gjør at du vinner de jobbene du vil ha, får den karrieren du ønsker deg, og når så langt du selv vil? Jo, det handler om å lære seg å selge det produktet du kjenner best. Deg selv.

Denne boken handler om salg, ledelse og karriere. Om hvordan næringslivet og kampen om kontraktene er. Om å ikke gi seg, håndtere motgang og irrasjonelle mennesker, påvirke, få innflytelse, ta mulighetene og kjempe hele veien fram. Du vil lese at konkurrenter er som eksosen og støyen i en gate jeg må manøvrere meg gjennom for å komme til et sted. Jeg kjenner stanken og bråket, men jeg kan ikke bry meg om det. Jeg må konsentrere meg om mitt eget løp.

Du lærer om hvordan du blir valgt, og at du og din personlighet sammen med din salgserfaring er verdifull og helt avgjørende å ta med seg inn i karrieren. Du vil lære om hvordan du leder salgsprosessene, slik at du vinner kundene og de store kontraktene. Du vil lære hvordan selgere blir krigere, om vinnerkulturer, hvor viktig det er å trene for å mestre og prestere godt, og hva som virkelig skal til for å komme dit du selv vil. Du vil se at næringslivets krigere ikke benytter tro, håp og kjærlighet som ammunisjon i kampen om kontraktene, og at naivitet og ubesluttsomhet straffes hardt.

Etter noen år i jobblivet vil du med stor sannsynlighet etablere familie. Du har plutselig to arenaer å spille på. Så kommer overraskelsene. Like sikkert som årstidene. Brå endringer. Brutte forventninger. Motgang og sterke opplevelser som tar all oppmerksomhet. Uventede hendelser på begge arenaer, og gjerne samtidig. Alt henger sammen. Etter hvert må du kjempe på alle fronter for å holde hodet oppe. Helt til det stopper.

Etter hvert vil du oppdage at du må ta nye grep og finne drømmejobben, slik at du er til glede og nytte for deg selv og alle du er til for. Du vil se hvordan grunnleggende spørreteknikk, prosessledelse og salgskompetanse kan få dine kunder, kollegaer og deg selv på sporet igjen.

Når du leser boken, vil du reflektere over din rolle, din personlige utvikling og karriere. Du får mange tips, råd og konkrete metoder som virker i praksis, og som jeg håper du vil ha glede av. En ting er sikkert: Ett av alle rådene er alene verdt mange ganger tiden du bruker på denne boken.

Som selger, leder, gründer og mentor drives jeg av gleden av å bidra til at de jeg arbeider med tar ut sitt beste. Å utvikle selgere, ledere, konsulenter og gründere til å spisse sine ferdigheter som næringslivets krigere, har vært det mest verdifulle i hele min karriere.

Jeg har vært engasjert i mange virksomheter, fra små gründerbedrifter til noen av Norges største selskaper. Bedriftene representerer mange bransjer, nesten som et tverrsnitt av norsk næringsliv. Det de fleste har til felles er at de ønsker å videreutvikle sin salgsstyrke og salgskompetanse eller innarbeide en mer kunderettet organisasjon, der alle i bedriften blir enda mer verdifulle i kundeforholdet. Det skaper fornøyde kunder, bedre omsetning og større lønnsomhet. Og viktigst; mer motiverte medarbeidere.

For å treffe riktig og oppnå ønsket hensikt med mine utviklingsprosesser har jeg alltid startet med en grundig forundersøkelse. Så sjekker jeg av om jeg har fått en riktig forståelse av situasjonen, utfordringene og mulighetene. Men uansett hvor forberedt jeg er, dukker det alltid opp overraskende problemstillinger og motstand fra enkelte ressurssterke medarbeidere som må løses. Gjerne der og da. Det vil du lese mer om i siste del av boken.

Jeg har trent over 5000 selgere, ledere, konsulenter og fagmedarbeidere i 150 små, mellomstore og store virksomheter.

I tillegg til rollen som mentor og trener har jeg deltatt som gründer, medeier og arbeidende styreleder i en rekke oppstartsbedrifter.

Historiene i boken er fra min arbeidserfaring og mine mange engasjementer i næringslivet, spesielt knyttet til salg, ledelse og personlig utvikling. Situasjonene er beskrevet slik jeg husker og opplevde det. Noen historier består av flere sammensatte hendelser.

Personene som er beskrevet, er virkelige. For å holde oppmerksomheten på det faglige innholdet har jeg anonymisert noen av deltakerne og foretakene i enkelte historier.

Denne boken startet som en ide. Men som med alle ideer, er de lite verdt hvis de kun forblir en ide. Min er nå fullført. Mange timer med glede, frustrasjon og egenterapi ligger bak boken. Jeg hadde ikke klart det uten støtte og oppmuntring. Jeg vil derfor gi en spesiell takk til min kone Venke Krangnes som har fått meg over humpene, utfordret meg og alltid vært positivt til stede i prosjektet. Og takk til min bror og forfatter Sverre Årnes som hele veien fra ideen til ferdig bok har fulgt meg og gitt gode tips. Jeg vil også takke Alexander Sandtorv som lærte meg å skrive leselige tekster. Og selvfølgelig en stor takk til redaktøren min, Jørgen Moltubak, som en del av det gode samarbeidet med forlaget Kolofon. Jørgen hjalp meg med helheten og gav de treffende tilbakemeldingene og rådene som fikk meg helt fram. Jørgen dro meg langt ut av komfortsonen. Og takk til min verdifulle heiagjeng på hjemmebane, Birgitte, Sigve, Brit og Rakel. De har alltid vist interesse for prosjektet og lyttet når jeg trengte en ekstra dytt. Det har betydd mye.

Jeg har arbeidet med salg, ledelse og virksomhetsutvikling i hele mitt yrkesliv.

Nå har jeg fylt 62. Etter en brå stopp og en ufrivillig pause for litt over et år siden fikk jeg en trang til å se meg tilbake. Jeg ønsket å finne svarene på hvorfor jeg ble en kriger i næringslivet, og hva som har formet meg til den jeg er i dag. Og jeg er ganske sikker på at du vil kjenne deg igjen i mye, til tross for at ditt og mitt liv og karriere er forskjellige. For noe har vi til felles: Vi er begge krigere i næringslivet. Vi kjemper og brenner alltid for å vinne kontrakter og bidra til bedriftens utvikling og vekst.

Avgjørelsen om å skrive denne boken tok jeg mens jeg satt på Kaffebrenneriet på Elisenberg, sykemeldt for andre gang i livet. Tanken på å skrive denne boken var faktisk det første som motiverte meg, når jeg skulle se framover igjen.

Boken er skrevet til deg for at du skal kunne ha nytte og glede av den.

God lesning!

